R E L A C I O N
PËR 
PROJEKTLIGJIN  “PËR DISA NDRYSHIME DHE SHTESA                         NË LIGJIN NR.27/2016, “PËR MENAXHIMIN E KIMIKATEVE”,                   TË NDRYSHUAR”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i këtij projektligji është harmonizimi me legjislacionin në fuqi në fushën e lejeve dhe liçencave për industrinë si dhe përmirësimi dhe thjeshtimi i kuadrit ligjor në fushën e menaxhimit të kimikateve, nëpërmjet lehtësimit të procedurave administrative dhe krijimit të mekanizmave më efikasë për administrimin e substancave me rrezikshmëri shumë të lartë (SVHC), në funksion të zbatimit më praktik dhe fleksibël të legjislacionit kombëtar ekzistues.

Projektligji synon:
•   
heqjen e kërkesës për licencim për veprimtaritë përkatëse, për sa kohë ato nuk janë pjesë e legjislacionit specifik, me qëllim reduktimin e barrës administrative për subjektet dhe institucionet përgjegjëse;
• 
krijimin e mekanizmave më fleksibël dhe efikasë për miratimin dhe përditësimin e listave të substancave me rrezikshmëri shumë të lartë (SVHC) dhe listës së substancave kandidate;
• 
thjeshtimin e procedurave administrative dhe shmangien e mbivendosjes së proceseve institucionale;
• 
harmonizimin procedural me praktikat dhe mekanizmat e Bashkimit Evropian lidhur me administrimin e substancave SVHC;
• 
lehtësimin dhe përditësimin e procesit të ardhshëm të përafrimit të legjislacionit kombëtar me acquis të Bashkimit Evropian në fushën e kimikateve, veçanërisht me kërkesat e rregullores (EC) nr.1907/2006 (REACH).

II.
VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Hartimi i këtij projektligji është parashikuar në Programin Analitik të projektakteve që do të shqyrtohen gjatë vitit 2026, për Ministrinë e Mjedisit, katërmujori i dytë.
Projektligji kontribuon në përgatitjen e kuadrit nënligjor të nevojshëm për përmbushjen e detyrimeve që rrjedhin nga procesi i integrimit evropian dhe negociatat për kapitullin 27 “Mjedisi dhe ndryshimet klimatike”, në veçanti për nënkapitullin e kimikateve dhe vetë projektligji nuk lidhet drejtpërdrejt me përafrimin e acquis të BE-së.
Ndryshimet e propozuara mbështesin gjithashtu objektivat kombëtarë për forcimin e menaxhimit të sigurt të kimikateve dhe fleksibilitetin në avancimin e procesit të përafrimit të legjislacionit kombëtar me acquis të Bashkimit Evropian.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Gjatë zbatimit të ligjit nr.27, datë 17.3.2016, “Për menaxhimin e kimikateve”, të ndryshuar, si dhe në kuadër të procesit të integrimit evropian, janë evidentuar nevoja për përmirësime të mëtejshme të kuadrit nënligjor, me qëllim harmonizimin gradual të tij me legjislacionin e Bashkimit Evropian në fushën e kimikateve.

Në mënyrë të veçantë, është evidentuar nevoja për:
· krijimin e një procedure më efikase dhe dinamike për miratimin dhe përditësimin e listave teknike, në përputhje me zhvillimet e legjislacionit të Bashkimit Evropian;

· harmonizimin e procedurave për substancat me rrezikshmëri shumë të lartë (SVHC) dhe substancat kandidate me praktikat e Bashkimit Evropian;

· eliminimin e kërkesave administrative që krijojnë mbivendosje kompetencash ose barrë administrative të panevojshme për operatorët ekonomikë;

· rritjen e eficiencës institucionale në administrimin e kërkesave që lidhen me menaxhimin e kimikateve.

Ministria e Ekonomisë dhe Inovacionit, si institucioni përgjegjës për kapitullin 1 “Lëvizja e lirë e mallrave” ka përgatitur dokumentin e planit të veprimit për përputhshmërinë me nenet 34-36 të Traktatit të Funksionimit të Bashkimit Evropian (TFBE), dokument i cili ka shqyrtuar gjithë legjislacionin vendas që rregullon tregtimin e produkteve, identifikimin, vlerësimin dhe shfuqizimin e masave me efekt të njëjtë me kufizimet sasiore për import/eksportin e tyre, të cilat janë të ndaluara sipas neneve të mësiperme të Traktatit. Ndër sektorët e analizuar është edhe fusha e kimikateve dhe licenca për prodhimin, vendosjen në treg, depozitimin dhe ruajtjen e kimikateve të rrezikshme që parashikohet ne ligjin nr.27/2016, “Për menaxhimin e kimikateve”. Bazuar në vlersimin e bërë, kjo licencë është vlerësuar si barrierë tregtare dhe duhet shfuqizuar. Në këtë kuadër, projektligji propozon ndërhyrjet që duhen bërë në përmbajtjen e ligjit nr.27/2016, i ndyshuar, ku parashikohet licenca për prodhimin, vendosjen në treg, depozitimin dhe ruajtjen e kimikateve të rrezikshme, institucioni përgjegjës, procedurat për dhënien e licencës, institucioni përgjegjës për kontrollin e licencës dhe kundërvajtjet administrative që lidhen me këtë licencë. 
Ndryshimet e propozuara nëpërmjet këij projektligji pritet të kontribuojnë në:
· rishikimin e kuadrit rregullator në fushën e kimikateve;

· rritjen e fleksibilitetit institucional për përditësimin e listave teknike të kimikateve;

· fleksibilitetin në harmonizimin me acquis të Bashkimit Evropian;

· lehtësimin e procesit të mëtejshëm të transpozimit dhe zbatimit të legjislacionit të Bashkimit Evropian për kimikatet.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj propozohet  në mbështetje të neneve 78 dhe 83, pika 1, të Kushtetutës.
Projektligji është në përputhje me legjislacionin kombëtar në fuqi në fushën e menaxhimit të kimikateve dhe fushave të tjera që lidhen me të si dhe me angazhimet ndërkombëtare të Republikës së Shqipërisë në këtë fushë.

V. VLERËSIMI I SHKALLËS SË PËRAFRIMIT ME ACQUIS TË BE-SË (PËR PROJEKTAKTET NORMATIVE)

Projektligji nuk synon përafrimin e një akti të posaçëm në këtë fazë, por hap rrugën e procesit të përafrimit të legjislacionit kombëtar me acquis të Bashkimit Evropian në fushën e kimikateve, veçanërisht me:
· rregulloren (EC) nr.1907/2006 të Parlamentit Evropian dhe të Këshillit,                  datë 18 dhjetor 2006, “Për regjistrimin, vlerësimin, autorizimin dhe kufizimin e kimikateve (REACH)”;

· rregulloren (EC) nr.1272/2008 të Parlamentit Evropian dhe të Këshillit,                 datë 16 dhjetor 2008, “Për klasifikimin, etiketimin dhe paketimin e substancave dhe përzierjeve (CLP)”.

Ndryshimet e propozuara në projektligj kanë natyrë organizative kombëtare dhe krijojnë bazë më fleksibël dhe më dinamike për përditësimin e listave teknike dhe harmonizimin gradual të kuadrit kombëtar me zhvillimet e acquis të Bashkimit Evropian në fushën e kimikateve. Projektligji nuk transpozon dispozita konkrete të rregullores (EC) nr.1907/2006 (REACH) apo rregullores (EC) nr.1272/2008 (CLP), të cilat do të kërkonin krahasim nen për nen ndërmjet legjislacionit kombëtar dhe acquis. Në këtë kuadër, projektligji nuk shoqërohet me tabelë përputhshmërie (TOC).  

VI.
PËRMBLEDHJE SHPJEGUESE E PËRMBAJTJES SË PROJEKTAKTIT

Bazuar në vlersimin e bërë nga Ministria e Ekonomisë dhe Inovacionit, institucioni përgjegjës për kapitullin 1 “Lëvizja e lirë e mallrave” dhe  rekomandimet e bëra në dokumentin e planit të veprimit për përputhshmërinë me nenet 34-36 të Traktatit të Funksionimit të Bashkimit Evropian (TFBE),  projektligji propozon që në ligjin nr.27/2016, “Për menaxhimin e kimikateve”, të ndryshuar, të bëhen ndryshimet, si më poshtë:

Në nenin 1 të projektligjit propozohen ndryshime në nenin 6 të                            ligjit në fuqi, të cilat synojnë rishikimin dhe qartësimin e kompetencave institucionale në lidhje me kontrollin në treg dhe licencimin e veprimtarive që lidhen me kimikatet. Konkretisht, nëpërmjet ndryshimit të pikës 5 përcaktohet se ministria përgjegjëse për tregtinë është autoriteti i vetëm kompetent për kontrollin në treg të kimikateve, duke unifikuar kompetencën që në formulimin aktual ndahej ndërmjet ministrisë përgjegjëse për tregtinë dhe ministrisë përgjegjëse për industrinë. Ky ndryshim synon shmangien e mbivendosjes së kompetencave institucionale, rritjen e qartësisë administrative dhe përmirësimin e efektivitetit të mekanizmave të kontrollit në treg.

Gjithashtu, me shfuqizimin e pikës 6 hiqet përcaktimi, sipas të cilit ministria përgjegjëse për industrinë ishte autoriteti kompetent për licencimin e veprimtarive që lidhen me kimikate të klasifikuara si të rrezikshme. Përmes këtij ndryshimi synohet, gjithashtu, thjeshtimi i procedurave administrative dhe qartësimi i përgjegjësive institucionale në zbatimin e legjislacionit për menaxhimin e kimikateve. Ministria e Ekonomisë dhe Inovacionit, si institucioni përgjegjës për kapitullin 1 “Lëvizja e lirë e mallrave”, ka hartuar planin e veprimit për përputhshmërinë me nenet 34–36 të TFBE-së, nëpërmjet të cilit është analizuar legjislacioni vendas që rregullon tregtimin e produkteve dhe janë identifikuar dispozitat që përbëjnë barriera tregtare.

Gjatë këtij procesi është vlerësuar edhe kuadri ligjor në fushën e menaxhimit të kimikateve, ku detyrimi për licencimin e veprimtarive që lidhen me prodhimin, vendosjen në treg, depozitimin dhe ruajtjen e kimikateve të rrezikshme, i parashikuar në ligjin nr.27/2016, është konsideruar si një masë me efekt të njëjtë me kufizimet sasiore dhe, për rrjedhojë, si barrierë tregtare që nuk është në përputhje me parimet e tregut të brendshëm të Bashkimit Evropian. Për këtë arsye, projektligji propozon shfuqizimin e dispozitave që parashikojnë këtë licencë.

Në nenin 2 të projektligjit propozohen ndryshime në nenin 20 të ligjit në fuqi, të cilat synojnë përmirësimin e procedurave për miratimin dhe përditësimin e listës së substancave me rrezikshmëri shumë të lartë (SVHC), si dhe harmonizimin e tyre me zhvillimet e legjislacionit të Bashkimit Evropian. Konkretisht, me shtimin e pikës 4/1 parashikohet që lista e substancave me rrezikshmëri shumë të lartë (SVHC) të miratohet me urdhër të ministrit dhe të përditësohet në përputhje me listën e substancave SVHC, të miratuar në Bashkimin Evropian. Ky ndryshim synon të krijojë një mekanizëm më fleksibël dhe më efikas për përditësimin e listës, duke mundësuar reflektimin në kohë reale të ndryshimeve dhe përditësimeve të acquis të BE-së në fushën e kimikateve, pa qenë e nevojshme ndjekja e procedurave më të gjata për miratimin e akteve nga Këshilli i Ministrave. Këto lista kanë karakter të mirëfilltë teknik dhe dalin në zbatim të akteve të BE-së.
Në këtë kuadër, propozohet gjithashtu ndryshimi i pikës 5, të nenit 20, e cila në formulimin aktual parashikon se lista e substancave me rrezikshmëri shumë të lartë (SVHC), kriteret për përfshirjen e substancave në këtë listë dhe lëshimi i autorizimit të kushtëzuar për vazhdimin e përdorimit të tyre miratohen nga Këshilli i Ministrave, me propozimin e ministrit. Me ndryshimet e reja, propozohet që vetëm kriteret për përfshirjen e substancave në listën SVHC dhe dhënia e autorizimit të kushtëzuar për vazhdimin e përdorimit të tyre të vijojnë të miratohen me vendim të Këshillit të Ministrave, me propozimin e ministrit, ndërsa vetë lista SVHC të miratohet me urdhër të ministrit. Ky rishikim i procedurave synon të ndajë elementet teknike dhe dinamike, që kërkojnë përditësim të shpeshtë nga elementet rregullatore që kërkojnë miratim nga Këshilli i Ministrave, duke rritur eficiencën administrative dhe duke siguruar përafrim më të shpejtë dhe efektiv me legjislacionin e Bashkimit Evropian në fushën e menaxhimit të kimikateve.

Në nenin 3 të projektligjit propozohen ndryshime në nenin 21, të                              ligjit në fuqi, të cilat synojnë përmirësimin e procedurës për miratimin dhe përditësimin e listës së substancave kandidate, në funksion të harmonizimit më të shpejtë me legjislacionin e Bashkimit Evropian. Konkretisht, propozohet që lista e substancave kandidate të miratohet me urdhër të ministrit, në vend të miratimit me vendim të Këshillit të Ministrave, siç parashikohet aktualisht.
Gjithashtu, shtohet përcaktimi që lista e substancave kandidate të përditësohet bazuar në listën e rishikuar të Bashkimit Evropian. Edhe në këtë rast, duke qenë se lista e substancave kandidate i nënshtrohet një procesi të vazhdueshëm ndryshimesh dhe përditësimesh në Bashkimin Evropian, propozohet që transpozimi i saj në legjislacionin shqiptar të realizohet përmes urdhrit të ministrit, me qëllim garantimin e një procesi më fleksibël, më efikas dhe më të shpejtë të përafrimit me acquis të BE-së.

Neni 4 i projektligjit propozon të shfuqizohet neni 28 i ligjit në fuqi, në kuadër të harmonizimit të legjislacionit kombëtar me nenet 34–36 të Traktatit për Funksionimin e Bashkimit Evropian (TFBE) mbi lëvizjen e lirë të mallrave. Regjimi i licencimit për veprimtaritë që lidhen me kimikatet e rrezikshme është vlerësuar si barrierë tregtare. Për këtë arsye, propozohet heqja e dispozitave që parashikojnë këtë regjim licencimi, me qëllim lehtësimin e procedurave administrative dhe përafrimin me acquis të BE-së.
Në nenin 5 të projektligjit propozohet një ndryshim në pikën 7, të nenit 29, të ligjit në fuqi, i cili konsiston në shfuqizimin e togfjalëshit “ministrinë përgjegjëse për industrinë”, me qëllim reflektimin e riorganizimit institucional dhe ndarjes së kompetencave në fushën e menaxhimit të kimikateve. Kompetencat për kimikatet e rrezikshme ushtrohen nga ministritë përgjegjëse sipas fushës së tyre të përgjegjësisë, ministria përgjegjëse për mjedisin, ministria përgjegjëse për bujqësinë, ministria përgjegjëse për shëndetësinë dhe ministria përgjegjëse për mbrojtjen.

Në nenin 6 të projektligjit propozohen ndryshime në nenin 35 të ligjit në fuqi,  të cilat lidhen me reflektimin e shfuqizimit të regjimit të licencimit për veprimtaritë që lidhen me kimikatet e rrezikshme dhe riorganizimin e kompetencave institucionale në fushën e inspektimit. Për këtë arsye, propozohet shfuqizimi i pikës 3, e cila parashikonte kompetencën e inspektoratit përgjegjës për industrinë për verifikimin e pajisjes me licencë dhe zbatimin e kushteve të saj. Gjithashtu, ndryshohet pika 4, e nenit 35, duke reflektuar institucionet që mbeten përgjegjëse për raportimin vjetor të inspektimeve pranë Zyrës së Kimikateve, pas heqjes së kompetencave që lidhen me regjimin e licencimit.
Në nenin 7 të projektligjit propozohet ndryshimi në nenin 39, i cili synon përshtatjen e terminologjisë dhe reflektimin e riorganizimit të kompetencave institucionale në fushën e inspektimit të kimikateve. Hiqet referenca ndaj inspektorit përgjegjës për industrinë, në përputhje me shfuqizimin e regjimit të licencimit për veprimtaritë që lidhen me kimikatet e rrezikshme, ndërsa dispozita riformulohet duke iu referuar strukturave përgjegjëse për inspektimin sipas fushës së tyre të përgjegjësisë.
Në nenin 8 të projektligjit parashikohet shfuqizimi i pikave 35 dhe 36 të nenit 40 të ligjit në fuqi, si pasojë e shfuqizimit të nenit 28 të ligjit, i cili parashikonte regjimin e licencimit për veprimtaritë që lidhen me kimikatet e rrezikshme. Për rrjedhojë, edhe kundërvajtjet administrative dhe masat ndëshkimore që lidhen me mungesën e licencës apo shkeljen e kushteve të saj nuk janë më të aplikueshme dhe propozohet heqja e tyre nga ligji.
Në nenin 9 të projektligjit propozohen disa ndryshime në nenin 43 të ligjit në fuqi, të cilat synojnë përshtatjen e dispozitës me ndryshimet e reja të propozuara në ligj lidhur me procedurat për miratimin e listës SVHC dhe listës së substancave kandidate. Në këtë kuadër, hiqen referencat ndaj nenit 20, pika 5 dhe nenit 21, pika 2, pasi këto lista nuk do të miratohen më me vendim të Këshillit të Ministrave, por me urdhër të ministrit përgjegjës për mjedisin. Gjithashtu, paragrafi i parë numërtohet 1 dhe shtohet një pikë e re që ngarkon ministrin përgjegjës për mjedisin për miratimin e akteve nënligjore në zbatim të pikës 7, të nenit 20, dhe të pikës 2, të nenit 21, të ligjit, me qëllim garantimin e përditësimit dhe zbatimit të tyre, në përputhje me legjislacionin e Bashkimit Evropian.

Në nenin 10 përcaktohet hyrja në fuqi e ligjit, duke parashikuar që ai të hyjë në fuqi 15 ditë pas botimit në “Fletoren zyrtare”, në përputhje me rregullat e përgjithshme për hyrjen në fuqi të akteve normative.

VII.
INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Institucionet përgjegjëse për zbatimin e këtij projektligji janë: Ministria e Mjedisit, Ministria e Shëndetësisë dhe Mirëqenies Sociale, Ministria e Bujqësisë dhe Zhvillimit Rural, Ministria e Ekonomisë dhe Inovacionit,  Ministria e Mbrojtjes, si dhe institucionet e tjera përgjegjëse sipas fushave të kompetencës.
VIII. PERSONAT DHE INSTITUCIONET QË KANË KONTRIBUUAR NË HARTIMIN E PROJEKTAKTIT

Projektligji është hartuar nga Ministria e Mjedisit si institucioni përgjegjës për fushën e menaxhimit të kimikateve.

IX.
RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Projektligji nuk parashikon efekte financiare shtesë për buxhetin e shtetit.

